Ice Spice

აისის გასტონი, ცნობილი როგორც Ice Spice (; დ. 1 იანვარი, 2000 წელი, ნიუ-იორკი, აშშ) — ამერიკელი რეპერი. გაიზარდა ბრონქსში, ნიუ-იორკში. მუსიკოსმა კარიერა დაიწყო 2021 წელს, მას შემდეგ, რაც შეხვდა ხმის ჩამწერ პროდიუსერ RiotUSA-ს ნიუ-იორკის უნივერსიტეტში სწავლის დროს. 

პოპულარობა მოიპოვა 2022 წლის ბოლოს თავისი სიმღერით „Munch (Feelin' U)".  გამოუშვა კომპოზიციები „Bikini Bottom" და „In Ha Mood", რომლებიც წინ უძღოდნენ მის სადებიუტო EP-ს „Like..?“ (2023). 

2023 წელს მუსიკოსის სინგლი „Gangta Boo“ მოხვდა Billboard Hot 100-ის ჩარტში. ასევე Ice Spice-ის რემიქს სინგლი „Boy's a Liar Pt. 2", რომელიც მუსიკოსმა გამოუშვა PinkPantheress-სთან ერთად, გავიდა ჩარტში მესამე ადგილზე. ჟურნალ The New York Times-ის ჟურნალისტმა, ჯონ კარამანიკმა, Ice Spice-ს „რეპის ახალი პრინცესა“ უწოდა. ასევე, მუსიკოსი ჟურნალმა New York Times წლის საუკეთესო ახალ არტისტად დაასახელა.

 ადრეული ცხოვრება 
აისის გასტონი დაიბადა 2000 წლის 1 იანვარს ბრონქსში, ნიუ-იორკში. ის ხუთი და-ძმიდან ყველაზე უფროსია. მამა, ყოფილი რეპერი, აფრო-ამერიკელია, ხოლო დედა დომინიკელი. მუსიკოსის მშობლები ერთმანეთს პირველად შეხვდნენ მაკდონალდსში და განქორწინდნენ მაშინ, როდესაც გასტონი ორი წლის იყო.

გასტონის მშობლები მუშაობდნენ, შვილებისთვის დრო არ რჩებოდათ, რის გამოც მუსიკოსი და მისი და-ძმები დიდ დროს ატარებდნენ ბებია-ბაბუასთან და ბიძაშვილებთან ერთად. გასტონი სწავლობდა ბრონქსში. ამის შემდეგ მუსიკოსმა სწავლა დაიწყო კათოლიკურ საშუალო სკოლაში, იონკერში. შვიდი წლის ასაკში დაინტერესდა ჰიპ-ჰოპით. თინეიჯერობის ასაკში, სკოლაში და კოლეჯში სწავლის დროს, უსმენდა ისეთ ცნობილ რეპერებს, როგორებიც არიან Lil' Kim, ნიკი მინაჟი, Cardi B, Foxy Brown და Remy Ma. სწორედ ამ მუსიკოსებისგან მიიღო Ice Spice-მა თავისი სტილისა და სიმღერის ტექსტებისთვის შთაგონება.

 კარიერა 
Ice Spice-მა კარიერა 2021 წელს დაიწყო. ამ დროს შეხვდა ხმის ჩამწერ პროდიუსერ RiotUSA-ს, ნიუ-იორკის სახელმწიფო უნივერსიტეტში სწავლის დროს. მუსიკოსმა მალევე მიატოვა სწავლა. მან RiotUSA-ისთან ერთად შექმნა თავისი სადებიუტო სიმღერა, „Bully Freestyle", რომელიც გამოვიდა 2021 წლის მარტში, მას შემდეგ, რაც მუსიკოსის ვიდეო ვირუსულად გავრცელდა Twitter-ზე. 

მუსიკოსის სიმღერამ „Name of Love" მოიპოვა დიდი მოწონება SoundCloud-ზე, რამაც განაპირობა მისი პოპულარობის გაზრდა ინსტაგრამზე. მისმა სიმღერამ „Munch (Feelin' U)", რომელიც გამოვიდა 2022 წლის 10 აგვისტოს, პოპულარობა მალევე მოიპოვა. ის ვირუსულად გავრცელდა Twitter-სა და TikTok-ზე, ასევე მოხვდა Billboard-ის Hot R&B/Hip-Hop სიმღერებისა და Bubbling Under Hot 100 ჩარტებში.

2022 წლის სექტემბერში Ice Spice-მა გამოუშვა კოლაბორაციული ნამუშევარი, „One Time“, B-Lovee-ისთან ერთად. იმავე თვეში მუსიკოსმა ხელი მოაწერა ხელშეკრულებას ლეიბლებთან, 10K Projects და Capitol Records. 28 ოქტომბერს მან გამოუშვა სინგლი „Bikini Bottom". Ice Spice-ის სადებიუტო EP, „Like..?“, გამოვიდა 2023 წლის 20 იანვარს. ალბომში შევიდა სინგლები: „Munch (Feelin' U)", „Bikini Bottom" და „In Ha Mood".

2023 წლის თებერვალში მუსიკოსმა გამოუშვა კოლაბორაციული ნამუშევარი „Gangsta Boo". კომპოზიცია გახდა მისი პირველი სიმღერა Billboard Hot 100-ში, რომელიც მოხვდა ჩარტში და გავიდა 82-ე ადგილზე. 2023 წლის 3 თებერვალს მან მომღერალ PinkPantheress-ისთან ერთად რემიქსი, „Boy's a Liar Pt. 2" გამოუშვა. სიმღერამ ბილბორდის ცხელ ასეულში მე-3 ადგილი დაიკავა. კომპოზიცია გამოსვლიდან რამდენიმე დღეში ვირუსულად გავრცელდა TikTok-ზე და მოხვდა სთრიმინგ პლატფორმების ჩარტის სათავეშიც.

 სტილი 
Ice Spice ძირითადად ბრონქსის რეპის სტილში მღერის. მისი სახელი მომდინარეობს „finsta"-დან (საიდუმლო ინსტაგრამის ანგარიშიდან), რომელიც მან 14 წლის ასაკში შექმნა. მუსიკოსმა თქვა, რომ ის თვითონ წერს სიმღერებს.

მუსიკოსის თქმით, მას რეპერის კარიერის დაწყება პირველად შთააგონეს Sheff G-მ და Pop Smoke-მა. ასევე, იგი აქტიურად უსმენდა შემდეგ მუსიკოსებს: Lil' Kim, Nicki Minaj, Cardi B, Foxy Brown და Remy Ma.

 რესურსები ინტერნეტში 
 ოფიციალური საიტი

 სქოლიო 

კატეგორია:დაბადებული 1 იანვარი
კატეგორია:დაბადებული 2000-იანები
კატეგორია:დაბადებული 2000
კატეგორია:ამერიკელი მუსიკოსები
კატეგორია:აშშ-ის შემსრულებლები
კატეგორია:ამერიკელი მუსიკოსები ჟანრის მიხედვით
კატეგორია:ცოცხალი ადამიანები
კატეგორია:ნიუ-იორკში დაბადებულები